
Erasmus Diákok munkaerő-piaci helyzete

Kulcsszavak: Erasmus; kompetencia; lojalitás
Az Erasmus Programnak pozitív megítélése van, ami a diákok és a HR-esek véleményét egybevetve megállapítható, hiszen mindkettő félnél magas százalékos arányt kapott a program.
Az első hipotézisem értelmében a volt Erasmus hallgatók kiemelt kompetenciákra tesznek szert egy Erasmus félév során, azokhoz a diákokhoz képest, akik nem voltak nemzetközi környezetben. Ez a feltételezésem be is igazolódott a mélyinterjúk és a kérdőívek kielemezése alapján. Már a mélyinterjúkban az összes interjúalany kijelentette, hogy külföldi féléve alatt nyelvtudása fejlődött, rugalmasabbá, toleránsabbá és nyitottabbá váltak az új kultúrák és emberek felé. Ezeknek a készségeknek a fejlődését a volt Erasmus hallgató válaszai is alátámasztják.
A cégek képviselői szerint egy állásinterjúra való behívásra megfelelő önéletrajz, és releváns nyelvtudás szükséges. A diákok megítélése szerint is a legkiemeltebb tényezője a nyelvtudásnak van, hiszen manapság e nélkül nehezen lehet megfelelő munkát találni. Ezek mellett a tényezők mellet a diákok és a HR-esek megítélései szerint a kommunikációs készség, az önképzés és a csapatban való munkavégzés elengedhetetlen faktorok ahhoz, hogy valaki sikerrel vállaljon munkát. Ezek a tényezők nagy előnynek könyvelhetők el a volt Erasmus hallgatók körében, amiket nagy valószínűséggel külföldi tanulmányi útjuk vagy szakmai gyakorlatuk során fejlesztették fel.
A munkahelyi körülményeket vizsgálva megállapítható az, hogy a mobilitási hallgatók elégedettebbek munkahelyükkel (fizetéssel, presztízzsel), és magasabb beosztásban tevékenykednek. A fizetésük is magasabb a volt Erasmus hallgatóknak a fiatal felnőtteknek szóló kérdőív alapján, bár ez a HR képviselők válaszaiból nem jelenthető ki egyértelműen.
A második hipotézisem szerint a volt Erasmus hallgatók kevésbé lojálisak egy adott vállalathoz, mint a nem mobilitási hallgatók. Ez a feltételezésem teljes mértékben megdőlt, hiszen sem az Erasmus hallgatók, sem a cégek válaszaiból nem lehet erre következtetni. Mindkettő kérdőívben a közömbös válaszadás kapta a legnagyobb szavazatot. Tehát egy adott vállalathoz tartozó hűség nem hozható összefüggésbe azzal, hogy valaki korábban Erasmus hallgató volt vagy sem.
 



